CELEX: 32012D0404
Language: lt
Date: 1342396800000
Title: 2012/404/ES: 2012 m. liepos 16 d. Tarybos sprendimas, kuriuo pratęsiamas Sprendime 2011/465/ES Gvinėjos Respublikai nustatytų atitinkamų priemonių taikymo laikotarpis ir iš dalies pakeičiamas tas sprendimas

18.7.2012   
            
            
               LT
            
            
               Europos Sąjungos oficialusis leidinys
            
            
               L 188/17
            
         TARYBOS SPRENDIMAS
   2012 m. liepos 16 d.
   kuriuo pratęsiamas Sprendime 2011/465/ES Gvinėjos Respublikai nustatytų atitinkamų priemonių taikymo laikotarpis ir iš dalies pakeičiamas tas sprendimas
   (2012/404/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1), su paskutiniais pakeitimais, padarytais 2010 m. birželio 22 d. Uagadugu (2) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos sprendimu 2011/465/ES (4) Gvinėjos Respublikai nustatytos atitinkamos priemonės pagal AKR ir ES partnerystės susitarimo 96 straipsnį;
            
         
               (2)
            
            
               Sprendime 2011/465/ES nustatyta, kad bendradarbiavimas su Gvinėjos Respublika pagal 10-ąjį Europos plėtros fondą galės būti atnaujintas, kai bus įvykdyti du kriterijai: kompetentingos valdžios institucijos parengs ir patvirtins išsamų parlamento rinkimų surengimo iki 2011 m. pabaigos tvarkaraštį, įskaitant preliminarius etapus ir (arba) pasirengimo priemones, ir bus surengti laisvi ir skaidrūs parlamento rinkimai;
            
         
               (3)
            
            
               kol kas neįvykdytas nė vienas iš šių dviejų kriterijų;
            
         
               (4)
            
            
               todėl būtina pratęsti pagal Sprendimą 2011/465/ES nustatytų atitinkamų priemonių taikymo laikotarpį ir pagal tas priemones nustatytą parlamentinių rinkimų Gvinėjos Respublikoje surengimo terminą pratęsti iki 2012 m. pabaigos,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2011/465/ES galiojimo terminas pratęsiamas 12 mėnesių. Tuo tikslu Sprendimo 2011/465/ES 3 straipsnyje data „2012 m. liepos 19 d.“ pakeičiama data „2013 m. liepos 19 d.“
   2 straipsnis
   Parlamento rinkimų Gvinėjos Respublikoje surengimo terminas, kaip nustatyta atitinkamose priemonėse, nurodytose Sprendimo 2011/465/ES priedo „Įsipareigojimų aprašas“ kairėje skiltyje „Gvinėjos įsipareigojimai“, pratęsiamas iki 2012 m. pabaigos.
   3 straipsnis
   Šio sprendimo priede pateiktas laiškas skirtas Gvinėjos Respublikos valdžios institucijoms.
   4 straipsnis
   Šis sprendimas įsigalioja jo priėmimo dieną.
   
      Priimta Briuselyje 2012 m. liepos 16 d.
      
         
            Tarybos vardu
         
         
            Pirmininkas
         
         S. ALETRARIS
      
   
   
      (1)  OL L 317, 2000 12 15, p. 3.
   
      (2)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (OL L 287, 2010 11 4, p. 3).
   
      (3)  OL L 317, 2000 12 15, p. 376.
   
      (4)  OL L 195, 2011 7 27, p. 2.
   
      PRIEDAS
      
         LAIŠKAS GVINĖJOS RESPUBLIKOS PREZIDENTUI IR MINISTRUI PIRMININKUI
      
      Gerbiamasis Prezidente,
      Gerbiamasis Ministre Pirmininke,
      Europos Sąjungos Taryba džiaugiasi Gvinėjos Respublikos padaryta pažanga siekiant konstitucinės tvarkos atkūrimo, po to, kai 2010 m. surengti taikūs prezidento rinkimai ir savo pareigas pradėjo eiti teisėtai išrinktas prezidentas bei buvo paskirta civilinė Vyriausybė; į tai atsižvelgdama ji 2011 m. liepos mėn. sušvelnino Gvinėjos Respublikai nustatytas atitinkamas priemones.
      2011 m. liepos 18 d. Sprendime 2011/465/ES Europos Sąjungos Taryba aiškiai nurodė, kad bendradarbiavimą su Gvinėjos Respublika pagal 10-ąjį Europos plėtros fondą (EPF) bus galima atnaujinti dviem etapais, atsižvelgiant į pažangą, padarytą iki 2011 m. pabaigos surengiant laisvus ir skaidrius parlamento rinkimus.
      Europos Sąjungos Tarybos nuomone, nė vienas iš dviejų kriterijų iki šiol neįvykdytas, todėl ji nusprendė, viena vertus, pratęsti Sprendime 2011/465/ES nustatytų atitinkamų priemonių taikymo terminą, ir, kita vertus, pratęsti parlamento rinkimų surengimo terminą iki 2012 m. pabaigos. Jeigu šio termino nebus laikomasi, bus apibotos galimybės skirti lėšų iš 10-ojo EPF.
      Norėtume Jums priminti, kad, Europos Sąjungos nuomone, labai svarbu kuo greičiau ir pačiomis geriausiomis sąlygomis surengti patikimus, laisvus ir skaidrius parlamento rinkimus ir užbaigti pereinamąjį laikotarpį Gvinėjos Respublikoje. Europos Sąjunga dar kartą patvirtina savo įsipareigojimus remti pasirengimą šiems rinkimams.
      Gerbiamieji ponai, patvirtiname, kad Europos Sąjunga rems Jūsų pastangas užtikrinti tvarų ekonomikos augimą ir Gvinėjos Respublikos žmonių gerovę.
      
         Pagarbiai
         Priimta Briuselyje
         
            
               Tarybos vardu
            
            C. ASHTON
            
               Pirmininkė
            
         
         
            
               Komisijos vardu
            
            A. PIEBALGS
            
               Komisijos narys